《琼林第一枝 妆阁慰愁》
清代·鲍芳茜

蕉卷迎风，桐荫饰月，金炉一袅冉冉。画眉香黛初凝，握管锦毫浅染。

春山何丽，同去把、镜儿细览。指纤纤、佳处轻描，那笔问卿无忝。

才少匹、银河夜犯，运偏乖、灞亭秋惨。谁知柳汁衣侵，自尔宫花冠罨。

英华叫绝，直推倒、王卢班范。妾笑撚、月窟香枝，先代嫦娥无毯。

作者简介：字兰畹，余杭人，德清徐梅庄室。有《举案吟》。